KIRJALLINEN KYSYMYS E-0520/00 esittäjä(t): María Sornosa Martínez (PSE) komissiolle. Ympäristölle haitalliset viljelymenetelmät Almenaran marskimaalla (Life-ohjelmaan kuuluva alue).



Virallinen lehti nro 026 E , 26/01/2001 s. 0055 - 0056



KIRJALLINEN KYSYMYS E-0520/00 esittäjä(t): María Sornosa Martínez (PSE) komissiolle (28. helmikuuta 2000) Aihe: Ympäristölle haitalliset viljelymenetelmät Almenaran marskimaalla (Life-ohjelmaan kuuluva alue) Almenaran marskimaaksi yleisesti kutsutulla alueella on käynnissä vesipumppujen käytöstä johtuva jatkuva kuivumisprosessi, joka vaikuttaa vakavasti pohjaveden korkeuteen. Alueella ei ole enää yli kymmeneen vuoteen ollut perinteisiä talvitulvia, jotka ovat hyvin suotuisia kyseisiin ympäristöoloihin soveltuville viljelykasveille, kuten riisille. Alueen kosteikkojen kuivuminen johtuu koko ajan laajenevista sitrushedelmäviljelmistä, joita istuttavat EMOTR:stä rahoitusta saavat ja toimintaansa Valencian viranomaisten siunauksella harjoittavat maatalousyritykset. Espanjan viranomaiset sisällyttivät suurimman uhan alaisen alueen joka kattaa Almenaran, Benavitesin, Quartellin, Saguntin, La Llosan ja Xilxesin kunnat Natura 2000 -verkostoon, koska se edustaa monenlaisia elinympäristöjä ja koska sieltä on tavattu joitain elinympäristödirektiivin liitteissä ensisijaisina pidettyjä lajeja. Suuren ympäristöllisen ja maisemallisen arvon lisäksi Almenaran marskimaalla on ihanneolosuhteet kotoperäisten kasvien ja eläinten erityisen runsaalle kehittymiselle. Alueen luonnonsuojeluyhdistykset, erityisesti Acció Ecologista Agró, ovat toistuvasti valittaneet asiasta vastaaville viranomaisille kyseisistä ympäristölle haitallisista maatalousmenetelmistä, mutta tätä Life-ohjelmassa suojeltua marskimaata vahingoittavien vesipumppujen käyttöä ei ole tähän päivään mennessä rajoitettu. EMOTR:n säännöissä määrätään, että yhteisön tukea on käytettävä maaseudun kestävän kehityksen hyväksi. Aikooko komissio teettää selvityksen ja lähettää tarvittaessa valtuuskunnan Almenaraan Almenaran marskimaan tilan huononemisesta EMOTR:n rahoittaman maataloustoiminnan vuoksi? Eikö komissio katso, että EMOTR:n varoilla ja muilla mahdollisilla avustuksilla olisi tuettava ympäristöystävällisen maatalouden harjoittamista tällä Life-ohjelmassa suojellulla alueella? Margot Wallströmin komission puolesta antama vastaus (13. huhtikuuta 2000) Espanja on ehdottanut Valenciassa sijaitsevaa Marjal de Almenaran aluetta yhteisön tärkeänä pitämäksi alueeksi, joka olisi liitettävä Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/EEC(1) mukaisesti. Komissio tukee tätä aluetta tällä hetkellä Life-Luonto-rahoitusvälineen avulla. Komissio on pyytänyt Espanjan viranomaisia toimittamaan tietoja arvoisan parlamentin jäsenen mainitsemasta erityistilanteesta Marjal de Almenaran alueella. Komissio on pyytänyt näitä viranomaisia myös esittämään asiasta huomionsa, erityisesti sen osalta, onko voimassa olevaa yhteisön lainsäädäntöä noudatettu. Lisäksi on todettava, että arvoisan parlamentin jäsenen mainitsema kesäkuussa 1999 hyväksytty maaseudun kehittämispolitiikka on nykyään yhteisen maatalouspolitiikan toinen pilari. Maaseudun kehittämiseen Euroopan maatalouden ohjaus- ja tukirahaston (EMOTR) tuesta maaseudun kehittämisen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(2) mukaisesti annettu tuki, joka liittyy maataloustoimiin ja niiden muuttamiseen, voidaan suunnata muun muassa tärkeiden luonnonarvojen säilyttämiseen ja edistämiseen sekä ympäristövaatimusten mukaisen kestävän maatalouden edistämiseen. Jäsenvaltiot voivat liittää maaseudun kehittämisohjelmiinsa ja tavoite 1:n toimenpideohjelmiinsa Natura 2000 -verkoston muodostamisen ja verkostoon kuuluvien alueiden säilyttämisen. Euroopan maatalouden ohjaus- ja tukirahastosta voidaan myöntää korvauksia maataloustoiminnan säilyttämiseksi näillä alueilla, joilla viljelijät voivat menettää tuloja yhteisön lainsäädännön soveltamisesta aiheutuvien erityisvaatimusten vuoksi. Saman asetuksen mukaisesti voidaan osarahoittaa myös investointeja, joilla on ympäristönsuojeluun liittyviä tavoitteita. (1) EYVL L 206, 22.7.1992. (2) EYVL L 160, 26.6.1999.